בית יוסף (מושב)

בֵּית יוֹסֵף הוא מושב בעמק בית שאן השייך למועצה אזורית עמק המעיינות. המושב נמצא כ-200 מטר מתחת לפני הים. המושב הוקם ביום שישי, כ"ח ניסן תרצ"ז, 9 באפריל 1937, בעצם מאורעות 1936–1939, כישוב חומה ומגדל ונקרא על שמו של יוסף אהרונוביץ'. שם היישוב בתחילה היה 'גבול יוסף'. המייסדים, ארגוני הצפון א', ב' יצאו יחד עם עוזריהם בשיירה מקיבוץ גשר אל קרקע שנרכשה על ידי הקרן הקיימת, באזור החיבור בין עמק בית שאן ויישובי עמק הירדן. בתקופה הראשונה לוו המתיישבים בנוטרים. במאי 1937 נורו יריות על אנשי בית יוסף שיצאו לשדות ובחילופי אש נהרג אחד התוקפים. בעקבות זאת נערכה סולחה בין אנשי בית יוסף לערביי הסביבה. בינואר 1938 נורו שוב יריות על בית יוסף. בחגיגות חמש שנים ליישוב נחנך בית ציבורי בו שכן גן ילדים, בית ספר וספרייה. לאחר הקמת מדינת ישראל הופגז המושב במשך שלושה ימים. לא היו נפגעים בנפש אולם מבנה הציבור נפגע ונותר על תילו נטוש ומוזנח. שיירת משוריינים התקרבה למקום אך כוחות ה"הגנה" הדפו אותה. בנובמבר 1948 הופגז המושב שוב. ביוני 1949 נפגעו שדות המושב בשריפה גדולה. במאי 1950 חגג המושב בר מצווה להווסדו. עוד לפני מלחמת העצמאות התחלפו התושבים במושב. לקראת המלחמה עצמה פונו המשפחות, חלק מהמשפחות עברו למושב בוסתן הגליל וחלקן לאגודה החקלאית נהריה, ורק מעטים חזרו אחרי המלחמה. בתחילת 1951 עמדו 32 צריפים ריקים בהמתנה למתיישבים חדשים. בסוף 1952 היו במושב בעיקר עולים מכורדיסטן ומעיראק. רוב הסובוטניקים עזבו אותה ורק מעטים מהם נותרו בה. לקריאה נוספת בית יוסף: סיפור שלא סופר: מאת דוד לבקוביץ, הוצאת צ'ריקובר, 2002 קישורים חיצוניים בית יוסף במרכז המידע להתיישבות בגליל בית יוסף באתר הרשות לפיתוח הגליל מיכאל יעקובסון, סיבוב בבית הביטחון הענק והנטוש במושב בית יוסף, בבלוג "חלון אחורי", 25 באפריל 2010 נוטרי בית יוסף הניסו כנופיה מעבר-הירדן, דבר, 19 ביולי 1938 הקרבות ליד בית-יוסף, דבר, 20 ביולי 1938 א. מש, יש לבדוק את המצב בבית יוסף, דבר, 18 בדצמבר 1959 אורי משגב, המושב עמד בגבורה במלחמת העצמאות, אך הפסיד בקרב עם הממסד על ההיסטוריה, באתר הארץ, 23 בפברואר 2018 בית יוסף, במרכז המידע לנגב ולגליל של תנועת אור אלי אלון, להחזיר את בית יוסף להיסטוריה באתר themarker. הקמת היישוב בית יוסף, 1937, באתר ארכיון הסרטים הישראלי בסינמטק ירושלים בית יוסף (ישראל), דף שער בספרייה הלאומית הערות שוליים